Dņestras limāns
Dņestras limāns (ukraiņu: Дністровський лиман) ir limāns Melnās jūras ziemeļrietumu piekrastē, Ukrainas Odesas apgabalā. Izveidojies Dņestras upes grīvā, tai applūstot. Limāns izstiepts 42,5 km garumā ziemeļrietumu-dienvidaustrumu virzienā; no jūras to norobežo 40—500 m plata Buhazas strēle. Notece jūrā pa 210 m plato Carehradas hirlu. Limāna rietumu krastā atrodas Bilhorodas-Dņistrovskas pilsēta, austrumu — Ovidiopoles pilsētciemats. Uz Buhazas strēles — vairāki piejūras kūrorti. Ieteku jūrā šķērso dzelzceļa un autoceļa tilts, Krievijas 2022. gada iebrukuma laikā tas vairākkārt sabombardēts.